|  |  |
| --- | --- |
| Projekt: | Lepšie verejné politiky pre marginalizované rómske komunity |
| Organizácia: | Človek v ohrození, n. o. |
| Operačný program: | Efektívna verejná správa |
| Kód žiadosti o NFP: | NFP314011L915 |
| Názov aktivity: | Hlavná aktivita č. 3, Skvalitňovanie politík finančnej gramotnosti v MRK |
| Názov výstupu: | Návrh na opatrenie zamerané na zefektívnenie verejnej správy |
| Názov opatrenia: | Návrh na právnu podporu pre pracovníkov komunitných centier |
| Subjekt, ktorému sa návrh opatrenia predkladá: | Úrad splnomocnenkyne vlády pre rómske komunity  Implementačná agentúra Ministerstva práce, sociálnych vecí a rodiny SR |

Podnet na uvedené opatrenie pre zefektívnenie verejnej správy sme dostali na multisektorovom stretnutí (tzv. veľké platformové stretnutie, ktoré sa realizovalo v rámci rovnakého projektu v jeho Hlavnej aktivite č. 4 zameranej na sieťovanie subjektov naprieč sektormi štátnej správy, samosprávy, cirkví a neziskových organizácií). Multisektorové stretnutie sa konalo v júni 2019. Jedným z výstupov platformového stretnutia bol aj **podnet na právnu podporu pre pracovníkov komunitných centier.**

**Podnet bol formulovaný nasledovne: *Klienti pracovníkov komunitných centier niekedy uzatvárajú nevýhodné zmluvy, napríklad pri nákupe tovarov. Sociálni pracovníci im pri riešení takýchto záležitostí pomáhajú, no nie sú právnici, preto im vedia poradiť len do určitej miery*. Riešenie účastníci platformy videli v lepšej právnej podpore pre pracovníkov komunitných centier, aby mohli účinnejšie pomáhať svojim klientom.**

Riešenie problému je možné viacerými možnými spôsobmi. Pri formulácii opatrenia sme sa však zamerali na riešenie, ktoré nadväzuje na už funkčný systém, ktorý považujeme za efektívne prepojiť s komunitnými centrami. Na území SR existuje už vybudovaný systém Centier právnej pomoci. Avšak nie všetci pracovníci Komunitných centier vedia o rozsahu právomocí Centra právnej pomoci a ako by Centrum mohlo pomôcť ich klientom. Z tohto dôvodu **navrhujeme opatrenie zamerané na zefektívnenie verejnej správy, ktoré je zamerané na informovanie pracovníkov komunitných centier o rozsahu právomocí Centra právnej pomoci, ktoré má kompetenciu poskytnúť pracovníkom komunitného centra právnu podporu za splnenia určitých podmienok**. Opatrenie smerujeme Splnomocnenkyni vlády SR pre rómske komunity a Implementačnej agentúra Ministerstva práce, sociálnych vecí a rodiny SR z dôvodu, že tieto dve organizácie na území SR zastrešujú všetky komunitné centrá a majú možnosť odkomunikovať komunitným centrám (napr. prostredníctvom svojich regionálnych koordinátorov) možnosť pomoci Centra právnej pomoci pracovníkom komunitných centier.

**Navrhujeme opatrenie na zefektívnenie verejnej správy, ktoré spočíva v informovaní pracovníkov komunitných centier o možnej právnej podpore pracovníkov Centrom právnej pomoci (ďalej aj „CPP“) pri riešení konkrétnych právnych prípadov svojich klientov, ktorý spĺňajú zákonom stanovené podmienky.**

**Všeobecne o CPP:**

Centrum právnej pomoci poskytuje právnu pomoc občanom, ktorí pre nedostatok finančných prostriedkov nemôžu využívať iné právne služby, napríklad služby advokátov, ktoré sú hradené a najchudobnejší občania si ich nemôžu dovoliť. Mnoho klientov s marginalizovaných rómskych komunít žije v generačnej chudobe a spĺňa nárok na právnu pomoc.

CPP poskytuje svoju pomoc na základe zákona č. 327/2005 Z. z. o poskytovaní právnej pomoci osobám v materiálnej núdzi (<https://www.slov-lex.sk/pravne-predpisy/SK/ZZ/2005/327/20190301>). Je známe najmä tým, že ako jediná inštitúcia na Slovensku zabezpečuje agendu osobných bankrotov od 1. marca 2017, čo bolo pre CPP značným rozšírením jeho pôvodnej agendy.

Povodne však CPP slúžilo a naďalej aj slúži na ochranu práv a zabezpečenie právnej pomoci pre každého, kto nemá peniaze, ani majetok, aby si takúto pomoc zabezpečil sám. CPP tak môže byť nápomocné aj ľuďom z marginalizovaných rómskych komunít, ktorí potrebujú riešiť svoje právne otázky, ktoré sú napríklad otázky zložitejšieho právneho charakteru v prípadoch, keď zamestnanci komunitného centra nemajú (vedomostnú) kapacitu sa týmito prípadmi zaoberať, v prípadoch ak sa nejedná o základné sociálno-právne poradenstvo, ale o zložitejší právny problém.

O rozsahu kompetencií CPP sa je možné informovať telefonicky v Call centre na t.č.: 0650 105 100, v čase Pon. - Pia.: 08:00 - 18:00, alebo je možné príslušné CPP v ktorého obvode sa komunitné centrum nachádza o stretnutie, na ktorom vyškolení zamestnanci CPP môžu referovať o rozsahu svojich kompetnecií nielen napr. v občiansko – právnych veciach ale napr. aj o podmienkach a postupe CPP v agende osobných bankrotov.

**Komu sa právna pomoc poskytuje:**

Právna pomoc sa samozrejme môže týkať klienta zamestnanca KC, ktorý ho môže s konkrétnym právnym problémom na Centrum právnej pomoci odporučiť, pokiaľ prípad, ktorý s klientom rieši je nad rámec základného sociálno – právneho poradenstva a vyžaduje si zložitejšie právne posúdenie prípadu, alebo môže klientovi pomôcť sprostredkovať komunikáciu s Centrom právnej pomoci, prípadne po dohode s CPP sa môže zamestnanec zúčastniť na stretnutí v CPP spolu s klientom.

**Oblasti práva, v ktorých môže CPP poskytnúť právnu pomoc:**

• **Občianskoprávne** (spory o nájom alebo vlastníctvo bytu, vysporiadanie bezpodielového vlastníctva manželov, nezaplatenie pôžičky, náhrada škody na zdraví a majetku, ochrana spotrebiteľa,...)

• **Rodinnoprávne (**platenie výživného, zverenie dieťaťa do výchovy, rozvod,...)

• **Pracovnoprávne** (neplatnosť výpovede zo strany zamestnávateľa, pracovné podmienky,...)

• **Obchodnoprávne** (spor z úverovej zmluvy s bankou, spor zo zmluvy o vkladovom účte,...)

• **Konania pred súdom v správnom súdnictve** (konanie o preskúmanie rozhodnutia správneho orgánu, konanie pri nečinnosti správneho orgánu,...)

V trestných veciach CPP právnu pomoc neposkytuje, pretože to nepatrí do jeho kompetencie.

**Formy právnej pomoci CPP a podmienky jej poskytnutia:**

Právo na poskytnutie právnej pomoci BEZ FINANČNEJ ÚČASTI má klient/klientka vtedy, keď spĺňa súčasne tieto tri podmienky:

1) nachádza sa v stave materiálnej núdze – v stave materiálnej núdze sa klient/klientka nachádza vtedy, keď jeho/jej príjem nedosahuje 1,4 násobok sumy životného minima a využívanie právnych služieb si nemôže zabezpečiť iným svojím majetkom.

2) nejde o zrejmú bezúspešnosť sporu – ak sa spor, v ktorom žiada klient o poskytnutie právnej pomoci, po jeho posúdení centrom javí ako zrejme bezúspešný, napríklad pre uplynutie zákonných lehôt alebo pre nedostatok dôkazov.

3) hodnota sporu prevyšuje hodnotu minimálnej mzdy ustanovenej zákonom – splnenie tejto podmienky sa žiada v sporoch, ktorých hodnotu je možné vyčísliť a táto hodnota prevyšuje sumu minimálnej mesačnej mzdy. Splnenie tejto podmienky sa nevyžaduje, ak hodnotu sporu nie je možné vyčísliť (napr. ak rodič žiada o zvýšenie výživného na dieťa).

Právo na poskytnutie právnej pomoci S FINANČNOU ÚČASŤOU 20% trov právneho zastúpenia má klient/klientka vtedy, keď spĺňam súčasne tieto tri podmienky:

1) môj príjem presahuje 1,4-násobok sumy životného minima a súčasne nepresahuje 1,6-násobok uvedenej sumy a nemôžem si využívanie právnych služieb zabezpečiť svojím majetkom,

2) nejde o zrejmú bezúspešnosť sporu,

3) hodnota sporu prevyšuje hodnotu minimálnej mzdy ustanovenej zákonom.

Splnenie týchto podmienok posudzuje centrum vždy pred samotným poskytnutím právnej pomoci.

Životné minimum sa upravuje vždy k 1. júlu kalendárneho roka. Životné minimum platné od júla 2019 je:

• 210,20 EUR mesačne, ak ide o jednu plnoletú fyzickú osobu,

• 146,64 EUR mesačne, ak ide o ďalšiu spoločne posudzovanú plnoletú fyzickú osobu,

• 95,96 EUR mesačne, ak ide o nezaopatrené dieťa alebo zaopatrené neplnoleté dieťa

**Kancelárie CPP**

Centrála CPP sa nachádza v Bratislave, no jeho kancelárie s konzultačné pracoviská sa nachádzajú po celom Slovensku. Rozdiel medzi kanceláriou a konzultačným pracoviskom je v tom, že Kancelária má svoje stále sídlo aj organizačnú štruktúru, vedie ju vedúci kancelárie, kým konzultačné pracovisko je vysunutým pracoviskom kancelárie, keď pracovníci CPP dochádzajú v určitom intervale, napr. 1 x týždenne a nachádza sa väčšinou na obci v rámci obecnej samosprávy.

Centrum právnej pomoci má 15 kancelárií v nasledovných mestách:

Banská Bystrica, Bratislava, Humenné, Komárno, Košice, Liptovský Mikuláš, Nitra, Prešov, Rimavská Sobota, Svidník, Trenčín, Trnava, Tvrdošín, Žiar nad Hronom, Žilina.

V súčasnosti Centrum rozšírilo konzultačné pracoviská na počet 28:

Bánovce nad Bebravou, Banská Štiavnica, Bardejov, Brezno, Čadca, Detva, Fiľakovo, Galanta, Giraltovce, Ilava, Jelšava, Levoča, Levice, Malacky, Martin, Medzilaborce, Michalovce, Nové Zámky, Považská Bystrica, Prievidza, Rožňava, Senica, Skalica, Stará Ľubovňa, Spišská Nová Ves, Topoľčany, Trebišov, Veľký Krtíš.

Kontakty a otváracie hodiny CPP je možné nájsť tu: <https://www.centrumpravnejpomoci.sk/sekcia/2-kontakt>

V Bratislave, dňa 31.3.2020

Podnet spracovala: JUDr. Martina Stašíková

Koordinátorka finančnej gramotnosti

Tento projekt je podporený z Európskeho sociálneho fondu z Operačného programu Efektívna verejná správa.